CELEX: 32010R1053
Language: lt
Date: 2010-11-18 00:00:00
Title: 2010 m. lapkričio 18 d. Komisijos reglamentas (ES) Nr. 1053/2010, kuriuo iš dalies keičiamos Reglamento (EB) Nr. 494/98 nuostatos dėl administracinių sankcijų, taikomų, kai gyvūno tapatybė neįrodyta  Tekstas svarbus EEE

19.11.2010   
            
            
               LT
            
            
               Europos Sąjungos oficialusis leidinys
            
            
               L 303/1
            
         KOMISIJOS REGLAMENTAS (ES) Nr. 1053/2010
   2010 m. lapkričio 18 d.
   kuriuo iš dalies keičiamos Reglamento (EB) Nr. 494/98 nuostatos dėl administracinių sankcijų, taikomų, kai gyvūno tapatybė neįrodyta
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2000 m. liepos 17 d. Europos Parlamento ir Tarybos reglamentą (EB) Nr. 1760/2000, nustatantį galvijų identifikavimo bei registravimo sistemą, reglamentuojantį jautienos bei jos produktų ženklinimą ir panaikinantį Tarybos reglamentą (EB) Nr. 820/97 (1), ypač į jo 10 straipsnio e punktą,
   kadangi:
   
               (1)
            
            
               1998 m. vasario 27 d. Komisijos reglamentas (EB) Nr. 494/98, nustatantis išsamias Tarybos reglamento (EB) Nr. 820/97 įgyvendinimo taisykles dėl minimalių administracinių sankcijų, taikomų įgyvendinant galvijų ženklinimo ir registravimo tvarką (2), buvo priimtas remiantis 1997 m. balandžio 21 d. Tarybos reglamento (EB) Nr. 820/97, nustatančio galvijų ženklinimo bei registravimo tvarką ir jautienos bei jautienos produktų ženklinimą etiketėmis (3), 10 straipsnio e punktu. Tas Reglamentas panaikintas ir pakeistas Reglamentu (EB) Nr. 1760/2000.
            
         
               (2)
            
            
               Reglamento (EB) Nr. 494/98 1 straipsnio 2 dalyje nustatyta, kad jei galvijo laikytojas per dvi darbo dienas negali įrodyti jo tapatybės, galvijas nedelsiant sunaikinamas, prižiūrint veterinarinėms institucijoms, ir kompetentinga institucija patirtų nuostolių neatlygina.
            
         
               (3)
            
            
               2004 m. balandžio 29 d. Europos Parlamento ir Tarybos reglamente (EB) Nr. 854/2004, nustatančiame specialiąsias gyvūninės kilmės produktų, skirtų vartoti žmonėms, oficialios kontrolės taisykles (4), nustatytos specialiosios gyvūninių produktų oficialios kontrolės taisyklės.
            
         
               (4)
            
            
               Tame reglamente nustatyta, kad oficialiai paskirtas veterinarijos gydytojas turi patikrinti, ar gyvūnai skerdžiami tik po to, kai skerdyklos operatorius gauna atitinkamą informaciją, susijusią su maisto grandine, ir ją patikrina.
            
         
               (5)
            
            
               Be to, Reglamente (EB) Nr. 854/2004 nustatyta, kad oficialiai paskirtas veterinarijos gydytojas gali leisti paskersti gyvūnus skerdykloje net jei atitinkama informacija, susijusi su maisto grandine, nebuvo pateikta. Tačiau tokiu atveju visa informacija, susijusi su maisto grandine, turi būti pateikta prieš paskelbiant, kad skerdena yra tinkama vartoti žmonėms. Kol galutinis sprendimas nepaskelbtas, tokios skerdenos ir susijusios skerdienos dalys turi būti laikomos atskirai nuo kitos mėsos.
            
         
               (6)
            
            
               Reglamente (EB) Nr. 854/2004 taip pat nustatyta, kad, jeigu atitinkama informacija, susijusi su maisto grandine, nepateikiama per 24 valandas nuo gyvūno pristatymo į skerdyklą, visa gyvūno mėsa turi būti paskelbta netinkama vartoti žmonėms. Jeigu gyvūnas dar nebuvo paskerstas, jis turi būti papjautas atskirai nuo kitų gyvūnų.
            
         
               (7)
            
            
               Taigi, Reglamento (EB) Nr. 854/2004 nuostatomis sumažinamas pavojus žmonių sveikatai, kylantis dėl nenustatytos tapatybės gyvūnų. Todėl gyvūno sunaikinimas pagal Reglamentą (EB) Nr. 494/98 pirmiausiai turi atgrasomąjį poveikį, ir taip skatinama gyvūnų tapatybę nurodyti kitais nei maisto saugos tikslais.
            
         
               (8)
            
            
               Nežinomos kilmės gyvūnai gali turėti neigiamos įtakos teritorijų, kuriose jie buvo laikomi, gyvūnų sveikatos statusui.
            
         
               (9)
            
            
               Taikant Reglamentą (EB) Nr. 494/98 sukaupta patirtis rodo, kad griežto dviejų dienų laikotarpio nepakanka norint tinkamai įvertinti nenustatytos tapatybės gyvūnų tapatybę. Valstybės narės turėtų turėti reikiamą administracinių veiksmų laisvę, kad galėtų įvertinti padėtį remdamosi rizikos analize ir taikyti proporcingas sankcijas.
            
         
               (10)
            
            
               Todėl Reglamentą (EB) Nr. 494/98 reikėtų atitinkamai iš dalies pakeisti.
            
         
               (11)
            
            
               Žemės ūkio fondų komitetas nepateikė savo nuomonės per pirmininko nustatytą laikotarpį,
            
         PRIĖMĖ ŠĮ REGLAMENTĄ:
   1 straipsnis
   Reglamento (EB) Nr. 494/98 1 straipsnio 2 dalis pakeičiama taip:
   
      „2.   Jei gyvūno laikytojas negali įrodyti jo tapatybės ir atsekamumo, kompetentinga institucija, prireikus, remdamasi gyvūnų sveikatos ir pavojaus maisto saugai įvertinimu, nurodo sunaikinti gyvūną neatlyginant patirtų nuostolių“.
   
   2 straipsnis
   Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
   
      Šis reglamentas yra privalomas visas ir tiesiogiai taikomas visose valstybėse narėse.
      Priimta Briuselyje 2010 m. lapkričio 18 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 204, 2000 8 11, p. 1.
   
      (2)  OL L 60, 1998 2 28, p. 78.
   
      (3)  OL L 117, 1997 5 7, p. 1.
   
      (4)  OL L 139, 2004 4 30, p. 206.